ประกาศกระทรวงการคลังเรื่อง หลักเกณฑ์ วิธีการ และเงื่อนไขหรือเงื่อนเวลาการขอผ่อนผันและการผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด ในกรณีที่บริษัทประกันวินาศภัยมีฐานะหรือการดําเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชนพ.ศ. 2559-------------------------------------------- อาศัยอํานาจตามความในมาตรา 9 วรรคสี่ แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 3) พ.ศ. 2558 รัฐมนตรีว่าการกระทรวงการคลังออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศกระทรวงการคลัง เรื่อง หลักเกณฑ์ วิธีการ และเงื่อนไขหรือเงื่อนเวลาการขอผ่อนผันและการผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด ในกรณีที่บริษัทประกันวินาศภัยมีฐานะหรือการดําเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน พ.ศ. 2559"ข้อ ๒ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปข้อ ๓ ในประกาศนี้ "บุคคลผู้ไม่มีสัญชาติไทย" หมายความว่า คนต่างด้าวตามกฎหมายว่าด้วยการประกอบธุรกิจของคนต่างด้าว "สํานักงาน" หมายความว่า สํานักงานคณะกรรมการกํากับและส่งเสริมการประกอบธุรกิจประกันภัยข้อ ๔ บริษัทที่จะยื่นคําขอผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมดต่อรัฐมนตรีโดยคําแนะนําของคณะกรรมการตามประกาศนี้ได้ต้องมีลักษณะ ดังต่อไปนี้ (1) เป็นบริษัทที่มีฐานะหรือการดําเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน ตามกรณีดังต่อไปนี้ (ก) กรณีที่นายทะเบียนด้วยความเห็นชอบของคณะกรรมการมีคําสั่งให้บริษัทแก้ไขฐานะหรือการดําเนินการ สั่งให้เพิ่มทุน ลดทุน หรือสั่งให้หยุดรับประกันวินาศภัยเป็นการชั่วคราวตามความในมาตรา 52 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 หรือ (ข) กรณีที่เกิดภัยร้ายแรงกระทบต่อธุรกิจประกันภัยเป็นวงกว้างจนทํา ให้บริษัทมีภาระหน้าที่ต้องจ่ายค่าสินไหมทดแทนให้แก่ผู้เอาประกันภัยหรือประชาชนเพิ่มขึ้นเป็นจํานวนมากและส่งผลกระทบต่ออัตราส่วนความเพียงพอของเงินกองทุนที่บริษัทต้องดํารงตามกฎหมายอย่างมีนัยสําคัญ (2) ผู้ถือหุ้นเดิมไม่สามารถเพิ่มทุนได้ และ (3) ไม่สามารถหาผู้ลงทุนผู้มีสัญชาติไทยซึ่งจะนําเงินเข้ามาเพิ่มทุนได้จนทําให้บริษัทสามารถประกอบธุรกิจต่อไปได้อย่างมั่นคงและมีเสถียรภาพในระยะยาวได้ข้อ ๕ บุคคลผู้ไม่มีสัญชาติไทยที่บริษัทจะขอผ่อนผันให้เข้ามาถือหุ้นในบริษัทตามข้อ 4 ได้ต้องเป็นบริษัทประกันภัย หรืออยู่ในกลุ่มธุรกิจประกันภัย หรือธุรกิจการเงินที่เกี่ยวข้องกับธุรกิจประกันภัย ซึ่งมีคุณสมบัติและความสามารถ ดังต่อไปนี้ (1) มีความเชี่ยวชาญและประสบการณ์ที่เกี่ยวข้องกับการประกอบธุรกิจประกันภัยเป็นระยะเวลาไม่น้อยกว่าสิบปี (2) มีฐานะการเงินและการดําเนินงานที่มั่นคง โดยบุคคลดังกล่าว หรือบริษัทแม่ของบุคคลดังกล่าวได้รับการจัดอันดับความน่าเชื่อถือไม่ต่ํากว่า A จากสถาบันการจัดอันดับความน่าเชื่อถือ ที่ได้รับการยอมรับและมีเครือข่ายการประกอบธุรกิจในระดับสากล (3) มีแผนการดําเนินธุรกิจ แผนการแก้ไขฐานะทางการเงินและการดําเนินงานของบริษัท แผนการถ่ายทอดเทคโนโลยีและความเชี่ยวชาญที่ชัดเจน เพื่อปรับปรุงการบริหารงาน เสริมสร้างศักยภาพในการดําเนินธุรกิจและความสามารถในการแข่งขันของบริษัท (4) มีความสามารถที่จะนําเงินเข้ามาเพิ่มทุนได้จนทําให้บริษัทตามข้อ 4 สามารถประกอบธุรกิจต่อไปได้อย่างมั่นคงและมีเสถียรภาพ โดยเงินที่นํามาเพิ่มทุนนั้นมีจํานวนไม่ต่ํากว่าห้าร้อยล้านบาท และทําให้บริษัทตามข้อ 4 มีอัตราส่วนความเพียงพอของเงินกองทุนไม่ต่ํากว่าร้อยละสองร้อยห้าสิบข้อ ๖ ในการขอผ่อนผัน บริษัทต้องดําเนินการ ดังต่อไปนี้ (1) มีแผนการดําเนินธุรกิจ ที่แสดงหลักฐานและรายละเอียดที่เพียงพอ เพื่อให้แน่ใจว่าจะสามารถปฏิบัติตามเงื่อนไขดังต่อไปนี้ได้ครบถ้วน (ก) มีนโยบายและกลยุทธ์การดํา เนินงานที่ชัดเจนในการแก้ไขฐานะทางการเงินและการดําเนินงานของบริษัท ปรับปรุงการบริหารงาน เสริมสร้างศักยภาพในการดําเนินธุรกิจและความสามารถในการแข่งขันของบริษัท (ข) มีระบบการบริหารงานซึ่งรวมถึงแผนงานทรัพยากรบุคคล ระบบบริหารเทคโนโลยีสารสนเทศและระบบจัดการความเสี่ยงประเภทต่าง ๆ ที่สามารถระบุ ประเมิน ควบคุม และติดตามความเสี่ยงโดยรวมของบริษัทได้ (ค) มีระบบการตรวจสอบและการควบคุมภายใน การปฏิบัติตามกฎระเบียบต่าง ๆ ที่เกี่ยวข้อง (ง) มีแผนการบริหารเงินกองทุนโดยต้องมีการกําหนดระดับอัตราส่วนความเพียงพอของเงินกองทุนเป้าหมายซึ่งไม่ต่ํากว่าร้อยละสองร้อยห้าสิบ และแผนงานในกรณีที่ระดับอัตราส่วนความเพียงพอของเงินกองทุนต่ํากว่าระดับเป้าหมาย (2) มีโครงสร้างผู้ถือหุ้นที่ชัดเจน และเป็นไปตามที่กฎหมายกําหนด (3) กรณีบริษัทมีความประสงค์จะเพิ่มกรรมการที่เป็นบุคคลผู้ไม่มีสัญชาติไทยเกินกว่ากึ่งหนึ่งของจํานวนกรรมการทั้งหมด กรรมการที่เป็นบุคคลผู้ไม่มีสัญชาติไทยดังกล่าวต้องมีคุณสมบัติและไม่มีลักษณะต้องห้าม ตามที่กฎหมายกําหนด รวมทั้งมีบทบาทหน้าที่ ความรับผิดชอบ ตามที่ประกาศสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยแนวปฏิบัติ โครงสร้าง คุณสมบัติ และข้อพึงปฏิบัติที่ดีของกรรมการบริษัทประกันชีวิตและบริษัทประกันวินาศภัยกําหนดข้อ ๗ ให้บริษัทยื่นคําขอผ่อนผันต่อรัฐมนตรีโดยคําแนะนําของคณะกรรมการ โดยยื่นผ่านสํานักงาน พร้อมเอกสารหลักฐานประกอบการพิจารณาอย่างน้อย ดังต่อไปนี้ (1) หลักฐานแสดงการประกอบธุรกิจของผู้ถือหุ้นที่เป็นบุคคลผู้ไม่มีสัญชาติไทยตามข้อ 5 เช่น หนังสือรับรองการจัดตั้งบริษัท หรือหนังสือแสดงการเป็นนิติบุคคลที่ประกอบธุรกิจที่รับรองโดยสถานทูตหรือสถานกงสุลของประเทศนั้นซึ่งตั้งอยู่ในประเทศไทย หรือโนตารีพับลิคหรือบุคคล ซึ่งมีอํานาจหน้าที่อย่างเดียวกันกับโนตารีพับลิค เป็นต้น ทั้งนี้ กรณีที่บุคคลผู้ไม่มีสัญชาติไทยตามข้อ 5 เป็นผู้อยู่ภายใต้การกํากับของหน่วยงานกํากับในต่างประเทศ ต้องมีเอกสารแสดงการได้รับอนุญาตให้ประกอบธุรกิจในประเทศนั้น ๆ จากหน่วยงานกํากับ (2) หนังสืออนุญาตให้เข้ามาเป็นผู้ถือหุ้นในบริษัทตามข้อ 4 เพื่อประกอบธุรกิจหรือหนังสือรับรองการดําเนินงานที่เป็นมาตรฐานสอดคล้องกับกฎระเบียบของหน่วยงานกํากับของประเทศนั้น ๆ ในกรณีที่บุคคลผู้ไม่มีสัญชาติไทยตามข้อ 5 เป็นผู้อยู่ภายใต้การกํากับของหน่วยงานกํากับในต่างประเทศ (3) หนังสือรับรองของบุคคลผู้ไม่มีสัญชาติไทย ตามข้อ 5 หรือหนังสือรับรองของบริษัทแม่ของบุคคลดังกล่าวดังนี้ (ก) รับรองว่าจะดูแลและดําเนินการให้บริษัทที่ขอผ่อนผันตามประกาศนี้ปฏิบัติตามกฎหมาย กฎ ระเบียบ และนโยบายของหน่วยงานกํากับในประเทศไทย ทั้งที่มีอยู่แล้วหรือที่จะมีในอนาคต (ข) รับรองว่าจะให้การสนับสนุนด้านสภาพคล่องและการเพิ่มทุนในบริษัทที่ขอผ่อนผันตามประกาศนี้อย่างเต็มที่โดยทันทีที่อัตราส่วนความเพียงพอของเงินกองทุนลดลงหรือมีแนวโน้มว่าจะลดลงต่ํากว่าอัตราส่วนเป้าหมายที่บุคคลผู้ไม่มีสัญชาติไทยกําหนดไว้ในแผนตามข้อ 6 (1) (ง) (ค) รับรองว่าจะให้ข้อมูลแก่สํานักงานเมื่อร้องขอ (4) รายละเอียดเกี่ยวกับผู้ถือหุ้นที่เป็นบุคคลผู้ไม่มีสัญชาติไทย เช่น แผนผังโครงสร้างของกลุ่มธุรกิจและขององค์กร ความเชี่ยวชาญ ผลการดําเนินงานที่ผ่านมา งบการเงินที่ผ่านการรับรองจากผู้สอบบัญชีย้อนหลังสามปี เป็นต้น (5) โครงสร้างผู้ถือหุ้น และรายชื่อกรรมการของบริษัท ในปัจจุบันและภายหลังได้รับการผ่อนผัน (6) แผนการดําเนินธุรกิจ ตามข้อ 6 (1) ซึ่งมีระยะเวลาอย่างน้อยสามปี และต้องประกอบด้วยรายละเอียดอย่างน้อย ดังต่อไปนี้ (ก) ประมาณการงบการเงินของบริษัทอย่างน้อยสามปี หรือจนกว่าจะคุ้มทุนพร้อมแสดงรายละเอียดของสมมติฐานในการจัดทําประมาณการงบการเงิน (ข) กลยุทธ์การดําเนินธุรกิจ วิสัยทัศน์ แนวทางและเป้าหมายในการดําเนินธุรกิจกลยุทธ์ในการแข่งขัน และกลุ่มลูกค้าเป้าหมาย (ค) แผนธุรกิจที่แสดงถึงสถานะของบริษัทในปัจจุบัน และแนวทางในการแก้ไขฐานะการเงินและการดําเนินงานของบริษัท การถ่ายทอดเทคโนโลยีและความเชี่ยวชาญ เพื่อเพิ่มศักยภาพและความสามารถในการแข่งขันของบริษัท (ง) การวิเคราะห์ภาวะแข่งขันของธุรกิจประกันภัย รวมถึงจุดแข็ง จุดอ่อน โอกาส และอุปสรรคในการดําเนินธุรกิจ (จ) แผนการบริหารเงินกองทุน ประมาณการอัตราส่วนความเพียงพอของเงินกองทุน แนวทางการระดมทุน แหล่งที่มาของเงินทุน (ฉ) แผนงานทรัพยากรบุคคล การจัดให้มีบุคลากรในสายงานต่าง ๆ ในจํานวนและคุณสมบัติความเชี่ยวชาญที่เพียงพอ โดยเฉพาะอย่างยิ่งนักคณิตศาสตร์ประกันภัย ผู้สอบบัญชี และผู้พิจารณารับประกันภัย (7) รายละเอียดของโครงสร้างองค์กรภายหลังได้รับการผ่อนผัน (8) เอกสารหลักฐานที่แสดงว่าผู้ถือหุ้นเดิมไม่ประสงค์จะซื้อหุ้นเพิ่มทุนข้อ ๘ ในการพิจารณาผ่อนผันตามประกาศนี้ สํานักงานอาจให้บริษัทหรือบุคคล ผู้ไม่มีสัญชาติไทยที่จะเข้ามาถือหุ้นในบริษัทตามข้อ 5 เข้ามาชี้แจงหรือส่งเอกสารหลักฐานเพิ่มเติมเพื่อประกอบการพิจารณาของรัฐมนตรีโดยคําแนะนําของคณะกรรมการได้ หากบริษัทหรือบุคคลดังกล่าวมิได้ดําเนินการตามที่กําหนด ให้ถือว่าบริษัทไม่มีความประสงค์จะยื่นขอผ่อนผันตามประกาศนี้อีกต่อไปข้อ ๙ ในการพิจารณาคําขอผ่อนผันตามประกาศนี้ รัฐมนตรีโดยคําแนะนําของคณะกรรมการจะพิจารณาและแจ้งผลการพิจารณาให้บริษัททราบภายในเก้าสิบวันนับแต่วันที่สํานักงานได้รับคําขอคําชี้แจงตามข้อ 8 และเอกสารถูกต้องครบถ้วน ทั้งนี้ ในการผ่อนผันรัฐมนตรีโดยคําแนะนําของคณะกรรมการอาจกําหนดเงื่อนไขหรือเงื่อนเวลาใด ๆ ไว้ด้วยก็ได้ การผ่อนผันตามวรรคหนึ่ง รัฐมนตรีโดยคําแนะนําของคณะกรรมการจะผ่อนผันให้บุคคลผู้ไม่มีสัญชาติไทยถือหุ้นได้ไม่เกินร้อยละเจ็ดสิบห้าของจํานวนหุ้นที่มีสิทธิออกเสียงและจําหน่ายได้แล้วทั้งหมดหรือมีกรรมการเป็นบุคคลซึ่งไม่มีสัญชาติไทยได้ไม่เกินสามในสี่ของจํานวนกรรมการทั้งหมดและระยะเวลาการผ่อนผันจะไม่เกินสิบปี เมื่อครบกําหนดระยะเวลาตามวรรคหนึ่ง บริษัทต้องลดสัดส่วนการถือหุ้นของบุคคลผู้ไม่มีสัญชาติไทยลงเหลือไม่เกินร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด และกรรมการที่เป็นบุคคลผู้ไม่มีสัญชาติไทยลงเหลือไม่ถึงกึ่งหนึ่งของจํานวนกรรมการทั้งหมด ภายในหนึ่งปีข้อ ๑๐ เมื่อได้รับการผ่อนผันจากรัฐมนตรีโดยคําแนะนําของคณะกรรมการตามประกาศนี้แล้ว (1) บริษัทต้องจดทะเบียนเพิ่มทุนไม่ต่ํากว่าห้าร้อยล้านบาทและชําระค่าหุ้นให้ครบถ้วน (2) ห้ามบุคคลผู้ที่ไม่มีสัญชาติไทยตามข้อ 5 ขายหรือโอนหุ้นที่ตนถืออยู่ในบริษัทให้แก่บุคคลผู้ที่ไม่มีสัญชาติไทยอื่น (3) ในการจ่ายเงินปันผลแก่ผู้ถือหุ้น บริษัทต้องมีกําไรสุทธิต่อเนื่องอย่างน้อยสองปีรวมงวดบัญชีที่จะจ่ายเงินปันผล ทั้งนี้ กําไรสุทธิต้องเป็นกําไรอันเกิดจากการประกอบธุรกิจที่แท้จริงที่ปรากฏในงบการเงินสําหรับรอบปีปฏิทินที่ล่วงมาที่ผ่านการตรวจสอบและรับรองของผู้สอบบัญชีรับอนุญาต กรณีเป็นกําไรสุทธิของงวดบัญชีอื่นต้องผ่านการสอบทานจากผู้สอบบัญชีรับอนุญาต ทั้งนี้ ผู้สอบบัญชีต้องไม่แสดงความเห็นอย่างมีเงื่อนไขในการรับรองหรือสอบทานงบการเงินนั้นข้อ ๑๑ ในกรณีบริษัทไม่ปฏิบัติตามข้อ 6 ข้อ 10 หรือเงื่อนไขหรือเงื่อนเวลาที่รัฐมนตรีโดยคําแนะนําของคณะกรรมการกําหนด หรือผู้ให้คํารับรองตามข้อ 7 (3) ไม่ปฏิบัติตามหนังสือรับรองที่ให้ไว้ให้สํานักงานสั่งให้บริษัทแก้ไขให้แล้วเสร็จภายในระยะเวลาที่กําหนด แต่ไม่เกินเก้าสิบวัน หากบริษัทไม่ดําเนินการให้แล้วเสร็จให้ถือว่าการผ่อนผันสิ้นสุดลง และให้บริษัทลดสัดส่วนการถือหุ้นของบุคคลผู้ไม่มีสัญชาติไทยและกรรมการที่เป็นบุคคลผู้ไม่มีสัญชาติไทยลงเหลือเท่าที่เป็นอยู่ก่อนที่จะได้รับการผ่อนผันหรือไม่เกินที่กฎหมายกําหนดข้อ ๑๒ ในกรณีที่ไม่สามารถปฏิบัติตามข้อกําหนดในประกาศนี้ได้และจะเป็นผลให้เกิดความเสียหายแก่ผู้เอาประกันภัยหรือประชาชน รัฐมนตรีโดยคําแนะนําของคณะกรรมการอาจกําหนดสัดส่วนผู้ถือหุ้นผู้ไม่มีสัญชาติไทยหรือมีกรรมการเป็นผู้ไม่มีสัญชาติไทยแตกต่างไปจากที่กําหนดไว้ในข้อ 9 วรรคสองก็ได้ผู้มีอํานาจลงนาม - ประกาศ ณ วันที่ 4 มีนาคม พ.ศ. 2559 อภิศักดิ์ ตันติวรวงศ์รัฐมนตรีว่าการกระทรวงการคลัง